Este război uriaș în televiziune, între Antena 1 și PROTV. La finalul anului trecut, Florin Dumitrescu, Sorin Bontea și Cătălin Scărlătescu părăseau „Chefi la Cuțite” și plecau de la Antena 1, după ce anunțau că sunt mult prea obosiți pentru a mai filma un nou sezon al show-ului culinar.
Update 17 mai, ora 17.39. Pro TV a confirmat că Antena 1 l-a dat în judecată, însă a ținut să precizeze că prioritatea lui este să ofere publicului cele mai importante și obiective știri, dar și divertisment de calitate. Șefii postului din Pache Protopopescu susțin că se concentrează pe telespectatori, încercând să le pună la dispoziție emisiunile și informațiile de care au nevoie.
„PRO TV s-a concentrat întotdeauna pe misiunea sa de a oferi știri obiective și divertisment de calitate. Vom continua să facem acest lucru și în viitor. Știm despre recenta acțiune în instanță și suntem convinși că autoritățile responsabile se ocupă de aceasta”, a declarat Pro TV pentru Viva.
Știrea inițială: Inițial, s-a speculat că bucătarii au deja un acord cu postul PRO TV, însă nimeni nu a confirmat oficial informațiile care apăruseră în mediul online. Lunile au trecut, cei trei chefi au fost dați în judecată de Antena 1 și nimeni nu mai vorbea despre un viitor job al lor.
Însă, odată cu venirea primăverii, cei de la PRO TV au făcut marele anunț: Florin Dumitrescu, Sorin Bontea și Cătălin Scărlătescu s-au întors la emisiunea care i-a lansat, MasterChef!
„Suntem foarte încântați să anunțăm revenirea formatului TV care a creat o adevărată revoluție culinară și a inspirat milioane de telespectatori în întreaga lume: MasterChef.
Știu că mulți telespectatori PRO TV au așteptat această veste și sunt mai mult decât bucuros să anunț faptul că, în 2024, Sorin Bontea, Florin Dumitrescu și Cătălin Scărlătescu sunt cei trei jurați MasterChef România”, anunța în luna aprilie Aleksandras Cesnavicius, CEO PRO TV.
Jurnaliștii de la Pagina de Media vin acum cu noi informații despre „trădarea” celor trei chefi: Antena 1 a decis să-i dea în judecată pe Cătălin Scărlătescu și Florin Dumitrescu, și Sorin Bontea, dar și postul PRO TV!
Potrivit sursei citate, Antena 1 a făcut o cerere de „ordonanţă preşedinţială”, o cale rapidă de acţiune pentru a bloca o anumită situaţie.
„Portalul instanţelor nu detaliază mai mult, dar cel mai probabil compania de media încearcă suspende colaborarea dintre Chefi şi Pro TV până la soluţionarea celorlalte procese (câte cinci pe numele fiecăruia dintre Chefi), ceea ce poate dura ani de zile”, notează cei de la Pagina de Media.
Sursa citată mai scrie că, în cazul ordonanţei preşedinţiale în care sunt implicaţi Cătălin Scărlătescu şi Pro TV, instanţa a stabilit un prim termen de judecată pe 18 iunie.
În cazul lui Florin Dumitrescu, instanţa a decis să îşi decline competenţa de la secţia a VI-a unde a fost depusă acţiune, către secţia a III-a, complet specializat pe proprietate intelectuală.